偈六十三首  其五七
作者：釋道寧
朝代：宋

paragraphs: 滔滔法海，清濁混流。
湛湛禪河，魚龍變化。
杳杳無涯際，澄澄徹底寒。
短棹孤舟，徒誇好手。
長竿畫舫，方稱男兒。
風浪掀天，雲雷匝界。
絲綸便擲，不顧危亡。
靈鰲錦尾上鈎來，跛鼈盲龜隨浪去。
滿船裝載，月渚蘆灣。
共樂昇平，同歌道泰。
從前祖業，豈假外求。
截流到岸之人，且道是何面目。
須彌頂上非凡木，白藕峰前得處高。